input: KOMMISSIONENS GENNEMFØRELSESAFGØRELSE
  af 6. november 2012
  om ændring af afgørelse 2010/381/EU om beredskabsforanstaltninger vedrørende sendinger af akvakulturprodukter importeret fra Indien og bestemt til konsum og om ophævelse af Kommissionens afgørelse 2010/220/EU om beredskabsforanstaltninger vedrørende sendinger af akvakulturprodukter importeret fra Indonesien og bestemt til konsum
  (meddelt under nummer C(2012) 7637)
  (EØS-relevant tekst)
  (2012/690/EU)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og
  ud fra følgende betragtninger:
  (1)
  Ved forordning (EF) nr. 178/2002 er der fastlagt generelle principper, som i Unionen og på nationalt plan skal finde anvendelse på fødevarer og foder i almindelighed og på fødevare- og fodersikkerhed i særdeleshed. Forordningen indeholder bestemmelser om beredskabsforanstaltninger for tilfælde, hvor det er åbenbart, at fødevarer eller foder importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.
  (2)
  Ved Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf (2) fastsættes det, at produktionskæden for dyr og primærprodukter af animalsk oprindelse skal overvåges med henblik på påvisning af visse restkoncentrationer og stoffer i levende dyr og disses ekskrementer og biologiske væsker samt væv og animalske produkter, foder og drikkevand.
  (3)
  Kommissionens afgørelse 2010/381/EU af 8. juli 2010 om beredskabsforanstaltninger vedrørende sendinger af akvakulturprodukter importeret fra Indien og bestemt til konsum (3), foreskriver, at mindst 20 % af sendinger af akvakulturdyr fra Indien, som er bestemt til konsum, skal testes for tilstedeværelse af farmakologisk virksomme stoffer som defineret i artikel 2, litra a), i Europa-Parlamentets og Rådets forordning (EF) nr. 470/2009 (4), navnlig af chloramphenicol, tetracyclin, oxytetracyclin, chlortetracyclin og metabolitter af nitrofuraner.
  (4)
  Resultaterne af et kontrolbesøg i Indien, som blev udført i november 2011 af Kommissionens kontroltjeneste, Levnedsmiddel- og Veterinærkontoret, har bekræftet, at et passende officielt kontrolsystem for akvakulturproduktion nu er på plads, og at henstillingen fra inspektionsrapporten fra 2009 om officiel kontrol af akvakulturanlæg delvist er blevet taget til følge.
  (5)
  Siden vedtagelsen af afgørelse 2010/381/EU er antallet af prøver af akvakulturprodukter, hvor der i medlemsstaterne er blevet konstateret tilstedeværelse af chloramphenicol, tetracyclin, oxytetracyclin, chlortetracyclin eller metabolitter af nitrofuraner, faldet. Det er derfor hensigtsmæssigt at nedsætte den minimumsprocentdel af sendinger, der skal kontrolleres for tilstedeværelse af farmakologisk virksomme stoffer.
  (6)
  Kravet om obligatorisk testning bør imidlertid opretholdes for at sikre mere nøjagtige oplysninger om den mulige forurening af akvakulturprodukter med oprindelse i Indien med de pågældende stoffer. Testningen bør desuden videreføres for at afskrække producenter i Indien fra at misbruge stofferne.
  (7)
  Afgørelse 2010/381/EU bør derfor ændres i overensstemmelse hermed.
  (8)
  Kommissionens afgørelse 2010/220/EU af 16. april 2010 om beredskabsforanstaltninger vedrørende sendinger af akvakulturprodukter importeret fra Indonesien og bestemt til konsum (5), foreskriver, at mindst 20 % af sendingerne af akvakulturprodukter fra Indonesien bestemt til konsum skal undersøges for tilstedeværelse af restkoncentrationer af farmakologisk virksomme stoffer som defineret i artikel 2, litra a), i forordning (EF) nr. 470/2009, navnlig chloramphenicol, metabolitter af nitrofuraner og tetracykliner.
  (9)
  Siden vedtagelsen af afgørelse 2010/220/EU er der ikke påvist restkoncentrationer af chloramphenicol, metabolitter af nitrofuraner eller tetracykliner i sendinger af akvakulturprodukter importeret fra Indonesien.
  (10)
  Det er på grundlag af et inspektionsbesøg i Indonesien, der blev udført i februar 2012 af Kommissionens kontroltjeneste, Levnedsmiddel- og Veterinærkontoret, blevet konkluderet, at overvågningssystemet for restkoncentrationer i Indonesien giver tilfredsstillende garantier med en virkning, der svarer til dem, der er fastsat i EU-lovgivningen.
  (11)
  Afgørelse 2010/220/EU bør derfor ophæves.
  (12)
  Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
  VEDTAGET DENNE AFGØRELSE:
  Artikel 1
  Artikel 3, stk. 1, i afgørelse 2010/381/EF affattes således:
  »1. Medlemsstaterne påser, ved hjælp af passende prøveudtagningsplaner, at der udtages officielle prøver fra mindst 10 % af de sendinger, der frembydes til import på grænsekontrolsteder på deres område.«
  Artikel 2
  Afgørelse 2010/220/EU ophæves.
  Artikel 3
  Denne afgørelse er rettet til medlemsstaterne.
  Udfærdiget i Bruxelles, den 6. november 2012.